  Наталья Тетерина 15-тӥ куарусёнэ Яр ёросысь «Ярская» шутэтскон базаын губилы сӥзем кыкетӥез «Губи-fest» фестиваль ортчоз. Кылем арын ужрад ёроскуспо вал, нош туэ элькун ним басьтӥз но Удмуртиысь ужрад туризмъя дырпусэ пыриз. Со сярысь ивортодэтъя «Удмуртия» агентстволы Яр ёросысь Лулчеберетъя но туризмъя центрысь методикая ёзэтлэн кивалтӥсез Светлана Шутова вераз. Солэн кылъёсызъя, таяз арын фестивальын выльдонъёс луозы. Одӥгез соос пӧлысь – губи быръёнъёс. Ми туэ малпамы валтӥсь губи быръёнъёс. Милям луоз ньыль претендент – коньыгуби, мильымгуби, куткулонгуби но тӧдьыгуби. Ужалозы быръён кабинкаос, мылкыд карисьёс лыкто но куаразэс соиз яке таиз губи понна сёто. Нош со губиос, губилы тупась вурем костюмъёсын (адямиос - ред.), вань праздник ӵоже площадка кузя ветлозы асьсэ быръён кампаниенызы Светлана Шутова, Яр ёросысь Лулчеберетъя но туризмъя центрысь методикая ёзэтлэн кивалтӥсезРадъясьёс чакламъя, губилы сӥзем фестивале Удмуртиысь но Киров улосвылысь ог 10 делегациос пыриськозы. Сьӧразы соос губи пуштросэн пирожкиос вайыны кулэ. Пӧрамъёс фестивальлэн ӟечлэсьтон акцияз кутӥськозы, шуиз Светлана Шутова. Ми жӧк вылын вань со пирожкиослэсь бадӟым пирог лэсьтӥськом. Собере ми соосты вузалом. Котькуд мылкыд карись быгатэ бысьтыны со пирожкиосты. Люкам коньдон туризмъя шутэтскон базаез азинтонлы мыноз Светлана Шутова, Яр ёросысь Лулчеберетъя но туризмъя центрысь методикая ёзэтлэн кивалтӥсезСо сяна, «Губи-Fest» ужрадын Губи базар ужалоз, муниципал кылдытэтъёслэн тӧрооссы губиен перепеч кутозы, губиянъя вожвылъяськон радъяськоз, семьяос пӧлын губилы пӧрмытсконъя ӵошатскон ортчоз. Озьы ик люкаськем калыкез концерт шулдыртоз, фестивале пыриськисьёс губи лотереяын кузьым утыны быгатозы но мукет. Ватсалом, губилы сӥзем фестиваль 10 часын кутскоз. Чаклам арлыд: 0+ Тодэ вайытом, 22-тӥ куарусёнэ Дэбес черкогуртын удмурт сиён-юонъя «Зарни-ё перепеч, табань но пельнянь» куинетӥез улосвылкуспо фестиваль ортчоз, радъясьёс 3 сюрс пала куноосты возьмало.  Тегъёс: Лулчеберет Туризм Яр Удмуртия фестиваль Удмуртиысьтуризм  